Virallinen lehti nro C 354 , 19/11/1998 s. 0019



KIRJALLINEN KYSYMYS E-0658/98 komissiolle esittäjä(t): Marianne Thyssen (PPE) (10. maaliskuuta 1998) Aihe: Perus- ja keskiasteen koulutuksessa käytettävä opetus- ja tiedotusmateriaali Euroopan unionissa Voisiko komissio ilmoittaa, kuinka suuri prosenttiosuus sen menoista, jotka koskevat Euroopan kansalaisten tiedottamista Euroopan unioniin liittyvissä asioissa, kohdistuvat erityisesti kouluikäisiin nuoriin (perus- ja keskiasteen koulutus)? Voisiko komissio myös ilmoittaa, kuinka suuri osa edellä mainituista menoista käytetään peruskouluoppilaille tarkoitettuun opetus- ja tiedotusmateriaaliin? Voisiko komissio lisäksi antaa yhteenvedon siitä opetus- ja tiedotusmateriaalista, jonka se on tuottanut ja jakanut peruskouluihin 1. tammikuuta 1995 eli viimeisimmästä laajentumisesta lähtien ja siitä, onko jokainen näistä tuotteista myös saatavissa flaamin kielellä? Komission jäsenen Édith Cressonin komission puolesta antama vastaus (28. huhtikuuta 1998) Useilla yhteisön ohjelmilla edistetään kansalaisille suunnattua tiedottamista. Jotkin näistä ohjelmista ovat laaja-alaisia ja koskevat kaikkia yhteiskuntasektoreita. Toiset ovat eriytyneempiä ja kohdistuvat tiettyyn ryhmään. Koululaisille suunnatut tiedotustoimet liittyvät useisiin eurooppalaisiin ohjelmiin ympäristöalan ohjelmista aina euron käyttöönottoon liittyvään tiedotustoimintaan. Koulutusalan suurin eurooppalainen yhteistyöohjelma on Sokrates-ohjelma. Komissio toteuttaa Euroopan laajuista yhteistyötoimintaa koulutusalalla EY:n perustamissopimuksen 126 artiklan nojalla sekä yhteisön Sokrates-ohjelmasta 14. maaliskuuta 1995 tehdyn Euroopan parlamentin ja neuvoston päätöksen 819/95/EY ((EYVL L 87, 20.4.1995. )) perusteella. Sokrates-ohjelman talousarvioksi säädettiin päätöksessä 850 miljoonaa ecua viisivuotiskaudeksi 1.1.1995-31.12.1999, ja talousarviota lisättiin vuoden 1997 lopulla 920 miljoonaan ecuun. Sokrates-ohjelman II lukuun sisältyy Comenius-nimikkeellä kouluopetukseen liittyviä toimintamuotoja. Päätöksessä säädetään, että vähintään 10 % Sokrates-ohjelman kokonaistalousarviosta olisi varattava kouluopetukseen. Vuonna 1998 enemmän kuin 15 % Sokrates-ohjelman talousarviosta on tarkoitus käyttää kouluopetukseen. Kaikissa Comeniukseen kuuluvissa toimintamuodoissa pyritään lisäämään tietoisuutta Euroopan laajuisesti merkittävistä kysymyksistä, ja useissa tällaisissa hankkeissa tuotetaan opetusmateriaalia. On kuitenkin korostettava, että kouluihin kohdistuvia ohjelmia ja toimintamuotoja toteutetaan toissijaisuusperiaatteen mukaisesti ja ¨pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä¨, kuten EY:n perustamissopimuksen 126 artiklassa määrätään. Komissiolla ei tämän vuoksi ole keskitettyä politiikkaa tiedotus- ja opetusmateriaalin tuottamista ja levittämistä varten, vaan se pikemminkin tukee ja edistää kansallisten viranomaisten toimintaa. On vaikea antaa tarkkoja lukuja, koska tiedon levittäminen sisältyy usein muihin yhteistyötoimiin. Näin ollen ei voida esittää tiedotukseen käytettyjä täsmällisiä määriä. Komission toimintaperiaatteena on kääntää riittävän tärkeiksi katsotut asiakirjat kaikille yhteisön virallisille kielille.